ຜູ້ນຳລາວ ແລະສະຫະລັດ ຢືນຢັນ ທີ່ຈະສືບຕໍ່ ການຮ່ວມມື ຊອກຫາ MIA
ລາວ ​ແລະ ສຫລ ​ໄດ້​ເລີ້ມ​ການ​ຮ່ວມ​ມື ​ໃນ​ການ​ຊອກ​ຫາ MIA ຢູ່​ໃນ​ລາວ ນັບ​ຕັ້ງ​ແຕ່​ປີ 1982 ​ເປັນຕົ້ນມາ ​ແລະ​ໄດ້​ຄົ້ນພົບ​ແລ້​ວ 269 ກໍລະນີ​ ຈາກ​ທັງໝົດ 575 ກໍລະນີ.
ຜູ້ນຳລາວ ແລະສະຫະລັດ ຢືນຢັນທີ່ຈະສືບຕໍ່ ການຮ່ວມມືກັນ ເຂົ້າໃນການຊອກຫາ ຊາກກະດູກ ແລະສິ່ງເສດເຫຼືອ ຂອງ ທະຫານອາເມຣິກັນ ທີ່ຫາຍສາບສູນໃນປາງສົງຄາມອິນໂດຈີນ ຢູ່ໃນລາວອີກ 306 ກໍລະນີ ການຢືນຢັນທີ່ຈະສືບຕໍ່ໃຫ້ການຮ່ວມມືກັບສະຫະລັດ ອາເມຣິກາເຂົ້າໃນການຊອກຫາ ຊາກກະດູກ ແລະສິ່ງເສດເຫຼືອຂອງທະຫານອາເມຣິກັນ ທີ່ຫາຍສາບສູນໃນປາງສົງຄາມ ອິນໂດຈີນ ຫຼື MIA ຢູ່ໃນລາວໄດ້ມີຂຶ້ນ ໃນໂອກາດທີ່ ທ່ານຈູມມະລີ ໄຊຍະສອນ ປະທານ ປະເທດລາວ ໄດ້ພົບປະກັບທ່ານບາຣັກ ໂອບາມາ ປະທານາທິບໍດີ ຂອງສະຫະລັດ ອາເມຣິກາ ໃນລະຫວ່າງກອງປະຊຸມໃຫຍ່ ສະຫະປະຊາຊາດ ປະຈຳປີ 2015 ທີ່ນະຄອນ ນິວຢອກ ປະເທດສະຫະລັດອາເມຣິກາ ການຢືນຢັນຂອງຜູ້ນຳປະເທດທັງສອງ ໃນຄັ້ງນີ້ ຖືເປັນກໍລະນີທີ່ຕໍ່ເນື່ອງ ຈາກການທີ່ ທ່ານນາງ Ann Mills-Griffiths ປະທານຄະນະກຳມະການສັນນິບາດແຫ່ງຊາດ ຂອງ ບັນດາຄອບຄົວ ຊະເລີຍເສິກ ແລະທະຫານອາເມຣິກັນ ທີ່ຫາຍສາບສູນໄປໃນປາງສົງຄາມ ໃນເອເຊຍຕາເວັນອອກສຽງໃຕ້ ທີ່ໄດ້ເດີນທາງຢ້ຽມຢາມປະເທດລາວ ຢ່າງເປັນທາງການ ເມື່ອບໍ່ນານມານີ້ ໂດຍຄະນະຂອງທ່ານນາງ Griffiths ໄດ້ພົບປະເຈລະຈາກັບ ຄະນະ ຂອງທ່ານທອງລຸນ ສີສຸລິດ ຮອງນາຍົກລັດຖະມົນຕີ ແລະລັດຖະມົນຕີວ່າການຕ່າງປະເທດ, ທ່ານພົງສະຫວັດ ບຸບຜາ ລັດຖະມົນຕີ ປະຈຳສຳນັກງານ ປະທານປະເທດ, ທ່ານຫຽມ ພົມມະຈັນ ລັດຖະມົນຕີວ່າການກະຊວງໄປສະນີ ແລະໂທລະຄົມມະນາຄົມ ແລະພົນໂທ ຈັນສະໝອນ ຈັນຍະລາດ ລັດຖະມົນຕີຊ່ວຍວ່າການ ກະຊວງປ້ອງກັນປະເທດ ທັງຍັງ ເດີນທາງໄປກວດກາພື້ນທີ່ປະຕິບັດງານສຳຫຼວດ ເພື່ອຊອກຫາ ກະດູກ ແລະສິ່ງເສດເຫຼືອຂອງ MIA ຢູ່ໃນເຂດເມືອງເຊໂປນ ແລະເມືອງວີລະບູລີ ແຂວງສະຫວັນນະເຂດດີກດ້ວຍ ທັງນີ້ ໂດຍທາງການລາວໄດ້ອະນຸຍາດໃຫ້ຄະນະສຳຫຼວດ ຂອງສະຫະລັດ ສາມາດນຳໃຊ້ ຍານພາຫະນະ ເພື່ອຂົນສົ່ງເຄື່ອງມື ແລະອຸປະກອນຕ່າງໆ ໄປພື້ນທີ່ເປົ້າໝາຍ ທັງຍັງ ອະນຸຍາດໃຫ້ຄະນະສຳຫຼວດຂອງສະຫະລັດ ສາມາດຕັ້ງຄ້າຍພັກ ຢູ່ໃນບໍລິເວນ ທີ່ທຳການ ຂຸດຄົ້ນ ໄດ້ເປັນຄັ້ງທຳອິດນັບແຕ່ປີ 2014 ເປັນຕົ້ນມາ ດ້ວຍເຫດນີ້ ຈຶງຖືເປັນບາດກ້າວໃໝ່ ຂອງການຮ່ວມມືໃນການຄົ້ນຫາ MIA ຂອງສະຫະລັດ ຢູ່ໃນລາວ ທາງການລາວ ແລະສະຫະລັດ ໄດ້ເລີ້ມການຮ່ວມມື ໃນການຊອກຫາ MIA ຢູ່ໃນລາວ ນັບຕັ້ງແຕ່ປີ 1982 ເປັນຕົ້ນມາ ແລະໃນປັດຈຸບັນ ໄດ້ຄົ້ນພົບແລ້ວ 269 ກໍລະນີຈາກທັງໝົດ 575 ກໍລະນີ ຈຶ່ງຍັງເຫຼືອ 306 ກໍລະນີ ທີ່ທາງການທັງສອງຝ່າຍ ຈະຮ່ວມກັນສຳຫຼວດ ແລະ ຊອກຫາຕໍ່ໄປ ໂດຍຈະຕ້ອງໃຊ້ລະຍະເວລາອີກຍາວນານເທົ່າໃດນັ້ນ ບໍ່ສາມາດກຳນົດ ໄດ້ເລີຍ ຈົນເຖິງທຸກມື້ນີ້ ການຊອກຫາ MIA ຢູ່ໃນລາວຖືເປັນ 1 ໃນ 5 ໂຄງການທີ່ທາງການສະຫະລັດ ໃຫ້ຄວາມ ສຳຄັນເປັນພິເສດ ທີ່ຈະເສີມສ້າງຄວາມຮ່ວມມືກັບທາງການລາວ ສ່ວນອີກ 4 ໂຄງການ ທີ່ເຫຼືອນັ້ນ ກໍຄືການເກັບກູ້ລະເບີດບໍ່ທັນແຕກ (UXO) ທີ່ຕົກຄ້າງໃນລາວ ການພັດທະນາ ລະບົບກົດໝາຍ ແລະສິດທິມະນຸດຊົນ ການອະນຸລັກສິ່ງແວດລ້ອມທຳມະຊາດ ແລະຊີວະ ນານາພັນ ການເສີມຂະຫຍາຍມູນຄ່າ ການຄ້າ ແລະການລົງທຶນດັ່ງທີ່ທ່ານ Daniel Clune ເອກອັກຄະລັດຖະທູດສະຫະລັດ ປະຈຳ ສປປ ລາວ ໄດ້ໃຫ້ການຢືນຢັນວ່າ: ໂດຍກ່ອນໜ້ານີ້ ກະຊວງການຕ່າງປະເທດ ສະຫະລັດ ກໍໄດ້ໃຫ້ການຊ່ວຍເຫຼືອ ໃນການສຶກສາອົບຮົມ ເພື່ອການປ້ອງກັນໄພອັນຕະລາຍ ຈາກລະເບີດ UXO ສຳ ຫລັບນັກຮຽນ ໃນພື້ນທີ່ 15 ເມືອງ ໃນເຂດ 9 ແຂວງ ທີ່ມີລະເບີດ UXO ຕົກຄ້າງຢູ່ ຢ່າງໜາແໜ້ນ ເຊັ່ນເມືອງນ້ຳບາກ ໃນແຂວງຫລວງພະບາງ ເມືອງຢ້ຽມ ແລະເມືອງ ວຽງໄຊ ໃນແຂວງຫົວພັນ ເມືອງຄຳ ແລະເມືອງໜອງແຮດ ໃນເຂດແຂວງຊຽງຂວາງ ສ່ວນອີກ 10 ເມືອງ ທີ່ເຫຼືອກໍຢູ່ໃນແຂວງຄຳມ່ວນ ສະຫວັນນະເຂດ ສາລະວັນ ເຊກອງ ອັດຕະປື ແລະຈຳປາສັກ ທາງການສະຫະລັດ ໄດ້ເລີ້ມໃຫ້ການຊ່ວຍເຫຼືອ ແກ່ທາງການລາວ ໃນໂຄງການດັ່ງກ່າວນີ້ ນັບແຕ່ປີ 1996 ເປັນຕົ້ນມາ ພາຍໃຕ້ເປົ້າໝາຍເພື່ອລົດຈຳນວນ ຜູ້ທີ່ໄດ້ຮັບເຄາະ ຈາກ ລະເບີດ UXO ໃຫ້ໜ້ອຍລົງ ໂດຍທີ່ຜ່ານມາ ກໍປາກົດວ່າ ໄດ້ໃຫ້ການສຶກສາອົບຮົມ ແກ່ ນັກຮຽນ ໃນລາວ ໄດ້ແລ້ວຫຼາຍກວ່າ 228,000 ຄົນ ແລະ ໃນຂະນະດຽວກັນ ກໍມີ ຄູ- ອາຈານ ຫຼາຍກວ່າ 9,000 ຄົນ ທີ່ໄດ້ຜ່ານການເຝິກອົບຮົມ ຄວາມຮູ້ກ່ຽວກັບການປ້ອງກັນ ໄພອັນຕະລາຍ ຈາກລະເບີດ UXO ດັ່ງກ່າວ